b'\n_START_ARTICLE_\nSanta Eul\xc3\xa0lia de Can Serra\n_START_SECTION_\nDescripci\xc3\xb3\n_START_PARAGRAPH_\nPetita capella de planta rectangular, amb presbiteri que t\xc3\xa9 volta de can\xc3\xb3 i absis semicircular cobert amb volta de quart d\'esfera, a l\'est. En la fa\xc3\xa7ana oest s\'aixeca una espadanya d\'una sola obertura d\'arc de mig punt, per sota de l\'espadanya corre u fris amb "opus spicatum". La porta s\'obre en el lateral de migdia; i es tracta d\'una portada amb arc de mig punt, constru\xc3\xafda per grosses i ben escairades dovelles de pedra gran\xc3\xadtica molt blanca, formant una arquivolta externa que descansa sobre impostes decorades en la part inferior per semiesferes en alt relleu. A l\'entrada de l\'esgl\xc3\xa9sia existeix el petit cementiri particular del "manso", formant un recinte tancat, la porta del qual \xc3\xa9s de ferradura. La capella forma part d\'un antic "manso" d\'\xc3\xa8poca visig\xc3\xb2tica del qual \xc3\xa9s la continuaci\xc3\xb3 de l\'actual masia de Can Serra a la qual pertany l\'esgl\xc3\xa9sia. En el segle XI fou reformada i s\'hi afeg\xc3\xad l\'absis i la portada._NEWLINE_A sobre de l\'altar ocupant tot el frontal de l\'absis, trobem un retaule de Santa Eul\xc3\xa0lia de Can Serra del segle XVII d\'estil renaixentista.\n_START_SECTION_\nHist\xc3\xb2ria\n_START_PARAGRAPH_\nEl lloc de Serra, a l\'igual que els altres pobles de la Vall de Card\xc3\xb3s, figura en l\'acta de consagraci\xc3\xb3 de l\'esgl\xc3\xa9sia de Sant Mart\xc3\xad de Card\xc3\xb3s o del Pui, del 1146, amb una contribuci\xc3\xb3 anual de mig mod\xc3\xad de cereal, segons el capbreu de la cambreria del monestir de Gerri redactat vers l\'any 1338, aquest hi tenia un mas i terres. Tamb\xc3\xa9 la comarca de Susterris, segons el capbreu del 1378, hi tenia possessions. La jurisdicci\xc3\xb3 era dels comtes de Pallars, i a partir del final del segle XV, pass\xc3\xa0 als ducs de Cardona._NEWLINE_L\'any 1314 Santa Eul\xc3\xa0lia de Serra gaudia de la categoria d\'esgl\xc3\xa9sia parroquial per contra, en una relaci\xc3\xb3 d\'esgl\xc3\xa9sies i beneficis de l\'oficialat de Card\xc3\xb3s, i no s\'esmenta enlloc la rectoria de Santa Eul\xc3\xa0lia. En la visita pastoral del 1738, consta com a sufrag\xc3\xa0nia de Lleret. En el plan parroquial ... del 1904, la capella particular de Santa Eul\xc3\xa0lia fou segregada de Lleret i integrada a la parr\xc3\xb2quia de Lladorre.'